Agsursuroka iti Sao ti Dios
Ania ti Mapasamak iti Aldaw ti Panangukom?
Idatag daytoy nga artikulo dagiti saludsod a nalabit nayimtuodmon. Ipakitana met ti pakabasaam kadagiti sungbat iti Bibliam. Maragsakan dagiti Saksi ni Jehova a mangilawlawag kadagiti sungbat.
1. Ania ti Aldaw ti Panangukom?
Kas makita iti ladawan iti kannawan, ipapan ti adu a tattao nga inton Aldaw ti Panangukom, binilion a kararua ti maipan iti saklang ti trono ti Dios tapno maukom sigun iti dati nga ar-aramidda. Magunggonaan ti dadduma iti biag idiay langit, idinto ta matutuok ti dadduma idiay impierno. Ngem ipakita ti Biblia a ti panggep ti Aldaw ti Panangukom ket tapno ispalen dagiti tattao iti pannakairurumen. (Salmo 96:13) Ni Jesus ti dinutokan ti Dios nga Ukom a mangisubli iti kinahustisia iti sangatauan.—Basaem ti Isaias 11:1-5; Aramid 17:31.
2. Kasano a maisubli ti kinahustisia iti Aldaw ti Panangukom?
Idi inggagara ti immuna a lalaki a ni Adan ti nagrebelde iti Dios, impatawidna ti basol, panagsagaba, ken ipapatay kadagiti annakna. (Roma 5:12) Tapno maipaay ni Jesus ti hustisia, pagungarennanto ti binilion a natay. Kuna ti libro nga Apocalipsis a mapasamakto daytoy iti sangaribu a tawen a panagturay ni Kristo Jesus.—Basaem ti Apocalipsis 20:4, 11, 12.
Saan a maukom dagiti mapagungar sigun iti inaramidda sakbay a natayda no di ket maibatay iti aramidenda inton maipalgak ti linaon dagiti “lukot” a nadakamat iti Apocalipsis kapitulo 20. (Roma 6:7) Kuna ni apostol Pablo a karaman “dagiti nalinteg ken dagiti nakillo” kadagiti mapagungar ken maaddaan iti gundaway nga agsursuro maipapan iti Dios.—Basaem ti Aramid 24:15.
3. Anianto ti mapasamak iti Aldaw ti Panangukom?
Maikkan ti gundaway nga agbalbaliw ken agaramid iti naimbag dagidiay natay a saan nakapagserbi ken Jehova a Dios gapu ta dida pay naam-ammo. No agaramidda iti naimbag, “panagungar iti biag” ti sagrapenda. Ngem addanto dagiti napagungar a di mangayat nga agsursuro iti daldalan ni Jehova. Ti panagungarda ket agbalinto a “panagungar iti pannakaukom.”—Basaem ti Juan 5:28, 29; Isaias 26:10; 65:20.
Iti ngudo ti sangaribu a tawen a kapaut ti Aldaw ti Panangukom, naisublinton ni Jehova ti kinaperpekto iti natulnog a sangatauan. (1 Corinto 15:24-28) Anian a nagsayaat a namnama para iti amin a natulnog a tattao! Iti maudi a pannubok, luk-atanto ti Dios ni Satanas a Diablo kalpasan ti sangaribu a tawen a pannakaipupokna iti mangliwengliweng nga abut. Padasento manen ni Satanas nga iyadayo dagiti tattao manipud ken Jehova, ngem dagidiay saan a sumurot ken Satanas, sagrapendanto ti biag nga agnanayon ditoy daga.—Basaem ti Isaias 25:8; Apocalipsis 20:7-9.
4. Ania pay ti sabali nga aldaw a panangukom ti pakagunggonaan ti sangatauan?
Usaren met ti Biblia ti termino nga “aldaw a panangukom” a tumukoy iti panagpatingga ti agdama a sistema ti bambanag. Kellaat a dumteng daytoy nga aldaw ti panangukom kas iti Layus idi kaaldawan ni Noe, a nangpukaw iti amin a dakes a tattao. Makaparagsak ta asidegen ti pannakadadael ti “di nadiosan a tattao” a mangiruangan iti baro a kagimongan dagiti tattao ditoy daga a sadiay nga “agtaeng ti kinalinteg.”—Basaem ti 2 Pedro 3:6, 7, 13.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn